Кристофър Толкин
Списък на имената в „Разказ за децата на Хурин“

Превод от английски: Любомир Николов, 2007

chitanka.info

Със звездичка са отбелязани имената, които се срещат в картата на Белерианд.

Агарваен — „Окървавения“, име, под което се представя Турин, когато пристига в Нарготронд.

Аданедел — „Елфочовек“, име, дадено на Турин в Нарготронд.

Аерин — Сродница на Хурин от Дор-ломин; взета за съпруга от източния пришълец Брода.

Азагал — Владетел на джуджетата от Белегост.

Айнури — „Свещените“, първите същества, сътворени от Илуватар преди създаването на Света — Валари и Маяри („духове от същия порядък като Валарите, но на по-ниско ниво“).

Алгунд Човек — от Дор-ломин, един от разбойниците, към чиято банда се присъединява Турин.

Амон Дартир* — Връх в планинската верига Еред Ветрин, южно от Дор-ломин.

Амон Етир — „Хълм на съгледвачите“, голяма могила, издигната по заповед на Финрод Фелагунд на една левга източно от Нарготронд.

Амон Обел* — Хълм в Бретилския лес, върху който е изграден Ефел Брандир.

Амон Руд* — „Голия хълм“, самотно възвишение сред пущинака на юг от Бретил, където е жилището на Мим.

Анах* — Проход, слизащ от Таур-ну-Фуин към западния край на Еред Горгорот.

Ангбанд — Могъщата крепост на Моргот в северозападния край на Средната земя.

Англахел — Мечът на Белег, дар от Тингол; след като е изкован наново за Турин, получава името Гуртанг.

Ангрод — Трети син на Финарфин, загинал в сражението Дагор Браголах.

Ангуирел — Мечът на Еол.

Андрог — Човек от Дор-ломин, водач на разбойниците, към чиято банда се присъединява Турин.

Анфауглит — „Задавящият прах“, просторната равнина на север от Таур-ну-Фуин, някога тревиста и наричана Ард-гален, но превърната от Моргот в пустиня при Битката на Внезапния пламък.

Аранрут — „Кралска ярост“, мечът на Тингол.

Арда — Земята

Аредел — Сестра на Тургон, съпруга на Еол.

Арминас — Елф от Нолдорите, който заедно с Гелмир отива в Нарготронд, за да предупреди Ородрет за наближаващата заплаха.

Арох — Конят на Хурин.

Арверниен* — Крайбрежието на Белерианд западно от устието на Сирион; споменава се в песента на Билбо в Ломидол.

Асгон — Старец от Дор-ломин, който помага на Турин да избяга след убийството на Брода.

Барагунд — Баща на Морвен; братовчед на Берен.

Барад Ейтел — „Кула на извора“, крепост на Нолдорите край Ейтел Сирион.

Барахир — Баща на Берен; брат на Бреголас.

Бар-ен-Данвед — „Дом на откупа“, име, което Мим дава на своето жилище.

Бар-ен-Нибин-ноег — „Дом на Калпавите джуджета“ върху Амон Руд.

Бар Ериб — Укрепление в Дор Куартол, южно от Амон Руд.

Бауглир — „Насилник“, „Потисник“, прозвище на Моргот.

Бездомен горянин — Име, с което се представя Турин при първата си среща с хората от Бретил.

Белег — Елф от Дориат, прославен стрелец; приятел и спътник на Турин. Наричан още Куталион, тоест „Крепколък“.

Белегост — „Велика крепост“, един от двата града на джуджетата в Сините планини.

Белегунд — Баща на Риан; брат на Барагунд.

Белерианд* — Земите на запад от Сините планини през Древните дни.

Белтрондинг — Лъкът на Белег.

Беор — Водач на първите хора, навлезли в Белерианд; родоначалник на Беоровия род, един от трите първи Едаински родове.

Берен — Потомък на Беор, възлюбен на Лутиен, който отсича Силмарила от Морготовата корона; наричан „Едноръкия“, а също така Камлост, тоест „Празната десница“.

Битка на Неизброимите сълзи — Виж Нирнает Арноедиад.

Браголах — Виж Дагор Браголах.

Брандир — Вожд на Народа на Халет в Бретилския лес по времето на Турин Турамбар; син на Хандир.

Бреголас — Баща на Барагунд и дядо на Морвен.

Брегор — Баща на Барахир и Бреголас.

Бретил* — Гора между реките Теиглин и Сирион в Белерианд; Бретилски люде — Народът на Халет.

Бритиах* — Брод през река Сирион северно от Бретил.

Брода — Източен пришълец в Хитлум след Нирнает Арноедиад.

Валари — „Всемогъщите“ — всевластни духове, навлезли в Света в началото на времето.

Валинор — Страна на Валарите на запад отвъд Великото море.

Варда — Най-могъщата от Кралиците на Валарите, съпруга на Манве.

Великата могила — Виж Хауд-ен-Нирнает.

Великата песен — Музиката на Айнурите, от която започнал Светът.

Владетелка на Дор-ломин — Морвен

Властелин на Водите — Валарът Улмо

Властелини на Запада — Валарите

Врагът — Моргот

Галдор Високи — Син на Хадор Златокоси; баща на Хурин и Хуор; загива в Ейтел Сирион.

Гамил Зирак — Един от най-големите майстори-ковачи между джуджетата, учител на Телчар от Ногрод.

Гаурваити — „Хора-вълци“, банда разбойници, из горите по западните граници на Дориат, към която се присъединява Турин.

Гваерон — „Ветровитият месец“, март.

Гвиндор — Елф от Нарготронд, влюбен във Финдуилас; спътник на Турин.

Гелмир (1) — Елф от Нарготронд, брат на Гвиндор.

Гелмир (2) — Елф от Нолдорите, който заедно с Арминас потегля към Нарготронд, за да предупреди Ородрет за наближаващата заплаха.

Гетрон — Един от спътниците на Турин в пътуването до Дориат.

Гинглит* — Река, която се влива в Нарог над Нарготронд.

Глаурунг — „Баща на драконите“, първият от драконите на Моргот.

Глитуи* — Река, която извира от Еред Ветрин и се влива в Теиглин на север от притока Малдуин.

Глоредел — Дъщеря на Хадор и сестра на Галдор, бащата на Хурин; съпруга на Халдир от Бретил.

Глорфиндел — Елфически благородник от Гондолин.

Гондолин* — Потайният град на крал Тургон.

Горгорот — Виж Еред Горгорот.

Горяни — Обитатели на горите южно от Теиглин, нападани от Гаурваитите.

Гортол — „Страховития шлем“, име, което приема Турин в земите на Дор Куартол.

Готмог — Вожд на Балрозите; убиец на крал Фингон.

Гритнир — Един от спътниците на Турин в пътуването му до Дориат, където умира.

Гуилин — Елф от Нарготронд, баща на Гвиндор и Гелмир.

Гуртанг — „Смъртоносно желязо“, новото име на Англахел, мечът на Белег, след като бива изкован повторно за Турин в Нарготронд.

Дагор Браголах — Битка на Внезапния пламък (или само Браголах), сражението, в което Моргот слага край на обсадата на Ангбанд.

Даерон — Песнопоец от Дориат.

Димбар* — Областта между реките Сирион и Миндеб.

Димрост — „Дъждовната стълба“, водопади на река Келеброс в Бретилския лес, наречени по-късно Нен Гирит.

Дориат* — Кралство на Тингол и Мелиан в горите Нелдорет и Регион, управлявано от подземния дворец Менегрот край река Есгалдуин.

Дор Куартол — „Земя на Лъка и Шлема“, название на областта, която отбраняват Белег и Турин от своето убежище върху Амон Руд.

Дорлас — Влиятелен мъж сред Народа на Халет в Бретилския лес.

Дор-ломин — Област в южната част на Хитлум, дадена от крал Фингон за владение на Хадоровия род; родно място на Хурин и Морвен.

Дортонион* — „Земя на боровете“, просторни гористи възвишения по северните граници на Белерианд, по-късно наречени Таур-ну-Фуин.

Дренгист* — Дълъг залив, прорязващ планините Еред Ломин, Кънтящите планини.

Едаини — (единствено число адан или по-рядко едаин) — хората от Трите рода на Елфическите приятели.

Ейтел Иврин* — „Изворът на Иврин“, изворът на река Нарог в подножието на Еред Ветрин.

Ейтел Сирион* — „Изворът на Сирион“, върху източните склонове на Еред Ветрин; често споменаван във връзка с разположената там Нолдорска крепост (Барад Ейтел) .

Ектелион — Елфически благородник от Гондолин.

Елдари — Елфите във Великото пътуване от Изтока към Белерианд.

Еледвен — Име на Морвен, „Елфически блясък“.

Еленов скок — Виж Кабед-ен-Арас

Еол — Наричан „Мрачния елф“, велик ковач, който живеел в Нан Елмот; създател на меча Англахел; баща на Маеглин.

Еред Ветрин — „Сенчести планини“, „Планини на Сянката“, голямата планинска верига, която очертава границата на Хитлум откъм изток и юг.

Еред Горгорот* — „Планини на Ужаса“, стръмните склонове, с които Таур-ну-Фуин се спуска на юг; наричани и само Горгорот.

Есгалдуин* — Река в Дориат, която разделя горите Нелдорет и Регион, преди да се влее в Сирион.

Ефел Брандир — „Оградата на Брандир“, селище на горяните от Бретил върху Амон Обел. Понякога наричано само Ефел.

Ехад и Седрин — (или само Ехад), „Лагер на верните“ — име, дадено на дома на Мим върху Амон Руд.

Здрачни езера* — Област с мочурища и блата, където Арос се влива в Сирион.

Ибун — Един от синовете на Калпавото джудже Мим.

Иврин — Име на езеро и водопади под Еред Ветрин, откъдето започва река Нарог.

Изгнаници — Разбунтувалите се Нолдори, които избягват от Валарите към Средната земя.

Източни пришълци — Човешки племена, които идват в Белерианд след Едаините.

Илуватар — „Бащата на всичко“

Индор — Благородник от Дор-ломин, баща на Аерин.

Кабед-ен-Арас — „Еленов скок“ дълбока клисура на река Теиглин, където Турин убива Глаурунг.

Кабед Наерамарт — „Скок на страховитата участ“, име, дадено на Кабед-ен-Арас, след като Ниенор се хвърля от скалите на клисурата.

Калпави джуджета — Народ на джуджетата от Средната земя, чиито последни представители са Мим и двамата му синове.

Келеброс — Поток в Бретил, който се влива в Теиглин близо до Бродовете.

Кирдан — Наричан още Корабостроителя; повелител на заливите във Фалас; след унищожаването на пристанищата подир Нирнает Арноедиад избягва на юг към остров Балар.

Крепколък — Име на Белег; виж Куталион.

Крисаегрим* — Планински върхове южно от Гондолин, където вият гнездата си Орлите на Торондор.

Куталион — „Крепколък“, име на Белег.

Лабадал — Прозвище, с което малкият Турин нарича Садор.

Ладрос* — Земи на североизток от Дортонион, подарени от Нолдорските крале на хората от Беоровия род.

Лалаит — „Смях“, име, с което наричат Урвен.

Ларнах — Един от горяните в земите на юг от Теиглин.

Лотлан — Просторна равнина на изток от Дортонион (Таур-ну-Фуин).

Лотрон — Петият месец.

Лутиен — Дъщеря на Тингол и Мелиан, която след смъртта на Берен избира да бъде между простосмъртните и да сподели неговата съдба. Наричана Тинувиел, „щерка на здрача“, тоест Славей.

Маблунг — Елф от Дориат, старши пълководец на Тингол и приятел на Турин; наричан „Ловеца“.

Маеглин — Син на Еол Мрачния елф и Тургоновата сестра Аредел; предава Гондолин.

Маедрос — Първороден син на Феанор с владения на изток отвъд Дортонион.

Малдуин* — Приток на Теиглин.

Манве — Старшият сред Валарите. Наричан също така Върховен владетел.

Мандос — Един от Валарите — съдия и пазител на Домовете на мъртвите във Валинор.

Мелиан — Една от Маярите (виж Айнури), съпруга на Тингол и кралица на Дориат; създава около кралството омагьосан защитен пояс, наричан Пояс на Мелиан; майка на Лутиен.

Мелкор — Куенийското име на Моргот.

Менегрот* — „Хилядата пещери“, потайният чертог на Тингол и Мелиан край река Есгалдуин в Дориат.

Менел — Най-високата небесна област, където са звездите.

Метед-ен-Глад — „Край на гората“, укрепление на Дор Куартол, разположено в покрайнините на гората южно от Теиглин.

Мим — Калпавото джудже, живеещо върху Амон Руд.

Минас Тирит — „Стражева кула“, изградена от Финрод Фелагунд върху остров Тол Сирион.

Миндеб* — Приток на Сирион между Димбар и гората Нелдорет.

Митрим* — Югоизточната област на Хитлум, отделена от Дор-ломин с Митримските планини.

Морвен — Дъщеря на Барагунд от Беоровия род; съпруга на Хурин и майка на Турин и Ниенор. Наричана още Еледвен и Владетелка на Дор-ломин.

Моргот — Валар бунтовник, първоначално най-силен сред Всемогъщите. Наричан също така Черен крал, Мрачен владетел, Враг, Бауглир, а от Друедаините и Властелин на Мрака.

Мормегил — „Черния меч“, прозвище на Турин в Нарготронд.

Мрачен владетел — Моргот

Нан Елмот* — Гора в Източен Белерианд, където живее Еол.

Нарготронд* — „Великата подземна крепост на река Нарог“, създадена от Финрод Фелагунд и унищожена от Глаурунг; название и на цялото кралство Нарготронд, обхващащо земите на изток и на запад от реката.

Нарог* — Най-голямата река в Западен Белерианд, извираща от Иврин под Еред Ветрин; влива се в Сирион близо до устието му.

Невраст* — Област на запад от Дор-ломин отвъд Кънтящите планини (Еред Ломин) .

Неитан — „Онеправдания“, име, с което се нарича Турин между разбойниците.

Нелас — Елфическа девойка от Дориат, приятелка на Турин в юношеските му години.

Нен Гирит — „Треперещата вода“, име, с което биват наречени водопадите Димрост на потока Келеброс в Бретилския лес.

Нен Лалаит — Поточе, извиращо от Еред Ветрин под връх Амон Дартир и минаващо покрай дома на Турин в Дор-ломин.

Ненинг* — Река в Западен Белерианд, край чието устие е пристанището Егларест.

Нибин-ноег, Нибин-ногрим — Калпавите джуджета.

Ниенор — „Ридание“, дъщеря на Хурин и Морвен, сестра на Турин; виж Ниниел.

Нимбретил* — Брезова гора в Арверниен, спомената в песента на Билбо в Ломидол.

Ниниел — „Просълзената“, име, с което Турин нарича Ниенор в Бретил.

Нирнает Арноедиад — „Битка на Неизброимите сълзи“, често наричана само Нирнает.

Ногрод — Един от двата града на джуджетата в Сините планини.

Нолдори — Вторият от Трите рода на Елдарите при Голямото пътешествие на запад от Куивиенен; наричани още „Дълбоки елфи“ и „Владетели на премъдростите“.

Нуат* — Гора на запад от горното поречие на Нарог.

Орлег — Разбойник от бандата на Турин.

Ородрет — Крал на Нарготронд след смъртта на Финрод Фелагунд; баща на Финдуилас.

Осе — Маяр на Морето, васал на Улмо.

Охраняваната равнина — Виж Талат Дирнен.

Охраняваното кралство — Виж Дориат.

Повелител на съдбата — Виж Турамбар.

Потайния град — Виж Гондолин.

Прекрасен народ — Елдарите.

Рагнир — Сляп слуга в дома на Хурин от Дор-ломин.

Регион* — Гъста гора в южната част на Дориат.

Риан — Братовчедка на Морвен; съпруга на Хуор, брата на Хурин, и майка на Туор.

Ривил* — Поток, който се спуска на север от Дортонион и се влива в Сирион край Серехското мочурище.

Садор — Дърводелец, слуга на Хурин от Дор-ломин и приятел на малкия Турин, който го нарича Лабадал.

Саерос — Елф от Дориат, съветник на крал Тингол; враждебно настроен към Турин.

Сауронов остров — Тол Сирион.

Сенчести планини* — Виж Еред Ветрин.

Серех* — Голямо мочурище на север от Сирионския проход, където река Ривил се спуска от Дортонион.

Сиви елфи — Синдари, име, дадено на Елдарите, които останали в Белерианд и не преминали на запад отвъд Великото море.

Синдарински език — Език на Синдарите, елфическият език в Белерианд.

Сините планини — Могъщата планинска верига (наричана още Еред Луин и Еред Линдон) между Белерианд и Ериадор през Древните дни.

Сирион* — Най-голямата река в Белерианд.

Скръбна година — Годината на Нирнает Арноедиад.

Сламени глави — Презрително прозвище, с което източните пришълци в Хитлум наричат Хадоровия род.

Стария отряд — Име, с което биват наречени в Дор-Куартол първоначалните участници в бандата на Турин.

Староелфически език — Виж Куенийски език.

Страна на върбите — Виж Нан-татрен.

Сулиме — Староелфическо име на третия месец според Нуменорския календар, отговарящ на месец март. Виж Гваерон.

Сухата река — Коритото на пресъхнала сега река, която някога е извирала от Пръстеновите планини, за да се влее в Сирион; по него се влиза в Гондолин.

Талат Дирнен* — „Охраняваната равнина“ на север от Нарготронд.

Талион — Виж Хурин.

Тангородрим — „Планини на Тиранията“, издигнати от Моргот над Ангбанд.

Таур-ну-Фуин* — „Гора под нощта“, по-сетнешно име на Дортонион.

Теиглин* — Приток на Сирион, извиращ от Сенчестите планини и минаващ през Бретилския лес.

Теиглински бродове* — Място, където Старият южен път за Нарготронд пресича Теиглин.

Телперион — Бялото дърво, първото от Двете дървета, огряващи Валинор.

Телчар — Прославен ковач от града на джуджетата Ногрод.

Тингол — „Сивоплащ“, „Сивия плащ“, владетел на Сивите елфи (Синдари); съпруг на Мелиан от Маярите; баща на Лутиен.

Тол Сирион* — Речен остров в Сирионския проход, върху който Финрод изградил крепостта Минас Тирит; по-късно превзет от Саурон.

Торондор — „Крал на Орлите“ (виж във „Властелинът на пръстените“, книга VI, глава 4: „стария Торондор, що някога, в младите дни на Средната земя градял гнездата си по непристъпните върхари на Околните планини“).

Трите рода — Родовете на Беор, Халет и Хадор.

Тумладен — Скритата долина в Пръстеновите планини, където се издига град Гондолин.

Тумхалад* — Долина в Западен Белерианд между реките Гинглит и Нарог, където е разбита войската на Нарготронд.

Туор — Син на Хуор и Риан; братовчед на Турин и баща на Еарендил.

Турамбар — „Повелител на съдбата“ — име, с което се представя Турин в Бретилския лес.

Тургон — Вторият син на крал Финголфин и брат на Фингон; създател и крал на Гондолин.

Турин — Син на Хурин и Морвен, за чиято съдба разказва баладата „Нарн и Хин Хурин“. За другите му имена виж Неитан, Агарваен, Тхурин, Мормегил, Бездомен горянин, Турамбар.

Тхурин — „Потайния“ — прозвище, дадено на Турин в Нарготронд от Финдуилас.

Улдор Проклети — Вожд на Източните пришълци, убит в Битката на Неизброимите сълзи.

Улмо — Един от великите Валари, „Властелин на Водите“.

Улрад — Един от разбойниците (Гаурваити), към чиято банда се присъединява Турин.

Умарт — „Зла участ“, измислено бащино име, с което Турин се представя в Нарготронд.

Урвен — Истинското име на Лалаит, дъщеря на Хурин и Морвен, която умира още в детските си години.

Фаеливрин — Гальовно прозвище, с което Гвиндор нарича Финдуилас.

Фалас* — Западните брегове на Белерианд.

Фаротско плато* — Възвишения на запад от река Нарог над Нарготронд.

Феанор — Първороден син на Финве, пръв водач на Нолдорите; полубрат на Финголфин и Финарфин; създател на Силмарилите; водач на Нолдорите в техния бунт срещу Валарите, но убит в сражение скоро след завръщането си в Средната земя. Виж също така Феанорови синове.

Феанорови синове — Виж Феанор. Седмината му синове имат владения в Източен Белерианд.

Фелагунд — „Създател на пещери“ — име, с което е известен Финрод след изграждането на Нарготронд.

Финарфин — Трети син на Финве, брат на Финголфин и полубрат на Феанор; баща на Финрод, Ородрет, Ангрод, Аегнор и Галадриел. Финарфин не се завръща в Средната земя.

Финголфин — Втори син на Финве, първия водач на Нолдорите; живее в Хитлум като Върховен крал на Нолдорите от Белерианд; баща на Фингон и Тургон.

Фингон — Първороден син на крал Финголфин и върховен крал на Нолдорите в Белерианд след смъртта на баща си.

Финдуилас — Дъщеря на Ородрет, втория крал на Нарготронд.

Финрод — Син на Финарфин; основател и крал на Нарготронд; брат на Ородрет и Галадриел; често наричан Фелагунд.

Форвег — Човек от Дор-ломин, главатар на бандата разбойници (Гаурваити), към които се присъединява Турин.

Хадор Златокоси — Приятел на елфите, владетел на Дор-ломин и васал на крал Финголфин; баща на Галдор, който пък е баща на Хурин и Хуор; загива в Ейтел Сирион по време на битката Дагор Браголах.

Халдир — Син на Халмир от Бретил; взима за съпруга Глоредел, дъщеря на Хадор от Дор-ломин.

Халет — Наричана още Владетелката Халет; прародителка на Втория род на Едаините, наричани Халетрими или Народ на Халет, обитаващи Бретилския лес.

Халмир — Вожд на Халадините, баща на Халдир.

Хандир Бретилски — Син на Халдир и Глоредел; баща на Брандир.

Харет — Дъщеря на Халмир от Бретил и съпруга на Галдор от Дор-ломин; майка на Хурин и Хуор.

Хауд-ен-Елет — „Могила на елфическата девойка“ край Теиглинските бродове, в която е погребана Финдуилас от Нарготронд.

Хауд-ен-Нирнает — „Хълм на сълзите“ в пустинята Анфауглит.

Хим — Един от синовете на Калпавото джудже Мим; убит от Андрог.

Хирилорн — Огромно буково дърво с три ствола в гората Нелдорет.

Хитлум* — „Земя на мъглата“ — северна област, ограничена от Планините на Сянката.

Хора-вълци — Виж Гаурваити.

Хунтор — Горянин от Бретил; придружава Турин при нападението срещу Глаурунг в Кабед-ен-Арас.

Хуор — Брат на Хурин; баща на Туор и дядо на Еарендил; загива в битката Нирнает Арноедиад.

Хурин — Владетел на Дор-ломин, съпруг на Морвен и баща на Турин и Ниенор, наричан Талион, Непреклонния.

Хълм на съгледвачите — Виж Амон Етир.

Чеда на Земята — Елфи и хора.

Чеда на Илуватар — Елфи и хора.

Черния крал — Моргот

Черния меч — Името на Турин в Нарготронд; а също така и самият меч. Виж Мормегил.

Шарбхунд — Име, с което Калпавите джуджета наричат Амон Руд.

Южен път — Древният път от Тол Сирион към Нарготронд през Теиглинските бродове.

Явана — Една от Валиерите (Кралици на Валарите), съпруга на Ауле.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.